## Susana Camarero anuncia que el pròxim Fòrum Social de Dones i Xiquetes amb Discapacitat se celebrarà a la Comunitat Valenciana “per a donar veu a les més vulnerables”

*** La vicepresidenta s’ha reunit amb responsables nacionals i autonòmics del Comité Espanyol de Representants de Persones amb Discapacitat (Cermi)
* Camarero avança que el Consell estudia una estratègia específica per a dones amb discapacitat
* També planteja destinar part dels fons del Pacte d’Estat contra la violència de gènere per a “prioritzar les més vulnerables entre les vulnerables”**

La vicepresidenta i consellera de Servicis Socials, Igualtat i Vivenda, Susana Camarero, ha anunciat que el pròxim Fòrum Social de Dones i Xiquetes amb Discapacitat celebrarà la seua VIII edició a la Comunitat Valenciana en 2025 “per a donar veu a les més vulnerables”.

Així ho ha anunciat la vicepresidenta després de mantindre una reunió amb el president nacional de Cermi, Luis Cayo; el president de l’entitat a la Comunitat Valenciana, Luis Vañó; la vicepresidenta de Cermi Dona, Ana Peláez, i el secretari autonòmic de Família i Servicis Socials, Ignacio Grande.

Camarero ha avançat també que el Consell estudia articular una estratègia específica per a dones amb discapacitat i la proposta de destinar part dels fons del Pacte d’Estat contra la violència de gènere per a les dones amb discapacitat, amb la finalitat de “prioritzar les més vulnerables entre les vulnerables”.

Els responsables de Cermi han explicat que l’elecció de la Comunitat Valenciana “es fonamenta en el suport decidit de la Vicepresidència a la causa de les dones i les xiquetes amb discapacitat”, que ascendix a 302.600 ciutadanes a la Comunitat Valenciana, el 61 % del total de persones amb discapacitat de la comunitat autònoma.

En l’elecció ha influït també que “esta comunitat autònoma compte en molts punts amb les infraestructures adequades per a l’acompanyament necessari i una oferta hotelera suficient parell acollir la participació de 300 dones i xiquets amb discapacitat”, han afegit.

Susana Camarero s’ha mostrat “segura que la nostra comunitat estarà a l’altura d’este esdeveniment solidari i humanitari”, i ha assegurat que el Consell “no escatimarà esforços per a preservar el dret a la plena ciutadania” de les persones amb discapacitat, i en particular de les dones, amb polítiques públiques efectives” a la Comunitat Valenciana.

La vicepresidenta de Cermi Dona ha apuntat que el congrés tindrà lloc entre el 24 i el 26 de novembre del pròxim any i que s’emmarca entorn del 25N, Dia Internacional de l’Eliminació de la Violència contra la Dona, “la qual cosa oferix una oportunitat única per a reflexionar sobre esta tràgica realitat, així com per a afermar xarxes i aliances amb les organitzacions de dones i el moviment feminista”.

Peláez ha destacat que el congrés inclourà una ponència a càrrec d’una experta en discapacitat de Nacions Unides i la lectura d’un manifest de les dones i xiquetes amb discapacitat amb motiu del 25N.

**Col·laboració i diàleg social**

La vicepresidenta del Consell ha garantit el diàleg i la col·laboració amb Cermi i amb totes les entitats valencianes d’acció social “perquè sou les que ens permeteu avançar en el desenrotllament del nostre treball com a Govern”, així com integrar les seues propostes en les polítiques públiques en matèria de discapacitat del Consell.

Camarero ha reconegut “l’esforç de tots aquells que conformen el moviment associatiu per a aconseguir una societat més justa i humanitària” i, en concret, “la contribució especial i sense treva de Cermi a la integració efectiva de les persones amb discapacitat al nostre país”.

La consellera de Servicis Socials ha assegurat que el Consell “continuarà treballant durant tota la legislatura per a donar garanties jurídiques a les entitats que redunden en la integració social de les persones més vulnerables”.

“La integració ens concernix i interpel·la tots els sectors socials, i des del Consell continuarem esforçant-nos per a desenrotllar actuacions i aportar recursos econòmics, no evadirem la nostra responsabilitat”, ha indicat Camarero.

En eixe sentit, s’ha referit a l’increment del 42,36 % respecte a 2023 de les ajudes concedides per als anomenats “itineraris individualitzats de vida independent” per a persones amb discapacitat.

Destinades a promocionar l’autonomia personal i l’accessibilitat, estes ajudes han comptat amb un pressupost d’un milió d’euros per a enguany, un 15 % més que l’anterior (850.000 m euros).

Durant este exercici, ha augmentat també un 27,5 % el nombre d’entitats beneficiàries (40 davant de les 29 de l’exercici anterior) i ha crescut un 40, 4 % el nombre d’itineraris concedits (500 davant dels 298 de l’exercici anterior).

**Cermi i les organitzacions de discapacitat**

Cal recordar que Cermi és la plataforma de representació, defensa i acció de la ciutadania espanyola amb discapacitat i aglutina en tot el territori espanyol més de 4,74 milions d’hòmens i dones amb discapacitat i les seues famílies, que constituïxen el 10 % de la població espanyola.

En estos moments, Cermi engloba les principals organitzacions estatals de persones amb discapacitat; diverses entitats adherides d’acció sectorial i dènou plataformes autonòmiques, que agrupen al seu torn més de 8.000 associacions i entitats.

Totes compartixen la reivindicació del reconeixement dels drets de les persones amb discapacitat i la plena ciutadania en igualtat de drets i oportunitats que la resta de ciutadania.

Fecha: 30/08/2024